**ELŐTERJESZTÉS**

**Szombathely Megyei Jogú Város Közgyűlésének**

**2017. december 14-i ülésére**

**Javaslat Szombathely Megyei Jogú Város Településképi Arculati Kézikönyvének és Településképi rendeletének jóváhagyására**

Szombathely Megyei Jogú Város Önkormányzata a településkép védelméről szóló 2016. évi LXXIV. törvény (a továbbiakban: Tktv.) 2. § (2) bekezdése értelmében Településképi rendelet készítését határozta el. A Tktv. 4. § (1) bekezdése alapján a településképi rendelet szakmai megalapozását a Településképi Arculati Kézikönyv (a továbbiakban: TAK) biztosítja.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Tr.) 43/A. § (9) bekezdése értelmében a TAK és a Településképi rendelet államigazgatási szervekkel történő egyeztetése a Lechner Tudásközpont által üzemeltetett digitális egyeztetőfelületen történt.

A TAK elkészítése érdekében - a Tr. 43/A. § (2) bekezdés b) pontja értelmében - adatszolgáltatási kérelmet küldtem a Tr. 9. mellékletben szereplő azon államigazgatási szerveknek – Nemzeti Média- és Hírközlési Hatóság, Őrségi Nemzeti Park Igazgatóság, Vas Megyei Kormányhivatal Szombathely Járási Hivatal Hatósági Főosztály- Építésügyi és Örökségvédelmi Osztály - , amelyek adatai szükségesek a kézikönyv kidolgozásához.

A Tr. 43/A. § (2) bekezdés a) pontja értelmében a TAK készítésének megkezdéséről társadalmi bevonás keretében a 29/A. § (1) bekezdése és a 29/A. § (4) bekezdés a) pontja alapján tájékoztattam Szombathely Megyei Jogú Város Önkormányzata Közgyűlésének a partnerségi egyeztetés részletes szabályairól szóló 19/2017 (XI.2.) önkormányzati rendelete (a továbbiakban: partnerségi rendelet) 3. § (4) bekezdése szerinti partnereket. A partnerek tájékoztatása a partnerségi rendelet 5. §-a alapján a teljes körű nyilvánosság biztosításával történt. A TAK készítésének megkezdéséről előzetes lakossági fórumot tartottam.

A megkeresett államigazgatási szervek az előzetes tájékoztatásukat feltöltötték a Lechner Tudásközpont digitális egyeztető felületére, amelyeket az előterjesztés 1a-1c. mellékletei tartalmaznak.

Vállalkozói ajánlatkérést követően a Mátis és Egri Tervező Kft. készítette el Szombathely Településképi Arculati Kézikönyvét.

Az elkészült TAK-ot - a Tr. 43/A. § (6) bekezdés b) pontja értelmében - a Magyar Építész Kamara, a Nemzeti Média- és Hírközlési Hatóság, a kulturális örökség védeleméért felelős miniszter és az Őrségi Nemzeti Park Igazgatóság felé véleményezésre bocsátottam. A felsorolt államigazgatási szervek közül a Nemzeti Média- és Hírközlési Hatóság és az Őrségi Nemzeti Park Igazgatóság élt a véleményezés lehetőségével, az állásfoglalásokat az előterjesztés 2a-2b. mellékletei tartalmazzák.

Az Őrségi Nemzeti Park Igazgatóság 25-3849-3/2017. számú véleményének megfelelően a TAK tervezetét a kért tájképvédelmi területi elem rajzi lehatárolásával kiegészítettük. Az előzetes adatszolgáltatásukban szereplő melléklet tartalmát „Táji és természeti értékeink” címszó alatt beillesztettük az elfogadásra váró tervezetbe.

Az előterjesztés 3. mellékletét képezi „Szombathely Településképi Arculati Kézikönyve 2017”, amely terjedelme miatt csak elektronikusan kerül megküldésre. Elérhetősége: [www.szombathely.hu/kozgyulés/e-kozgyules/2017](http://www.szombathely.hu/kozgyulés/e-kozgyules/2017).

A Tr. 21. § (1) bekezdés alapján a TAK-ot az önkormányzat normatív határozata mellékleteként fogadja el.

A Tr. 43/A. § (6) bekezdés a) pontja értelmében az elkészült TAK-ot - a Tr. 29/A. § (2) bekezdése és (4) bekezdés a) pontja szerint - partnerségi véleményezésre bocsátottam, lakossági fórumon ismertettem, ahol a Településképi rendelet elkészítésének megkezdéséről is tájékoztatást adtam.

A partnerségi véleményezés lehetőségével A Városi Energiaszolgáltató Szombathelyi Távhőszolgáltató Kft., a Szombathelyi Szépítő Egyesület és a Szombathelyi Civil Kerekasztal élt. Javaslataikat az előterjesztés 4a-4c. mellékletei tartalmazzák.

A Szombathelyi Szépítő Egyesület által felvetett várostörténet fejezet kiegészítését, súlypontozásának átgondolását és az egyéb észrevételek beépítését a TAK jövőbeni módosító eljárása során javaslom megvitatni.

Ezt követően kerülhetett sor a Településképi rendelet tervezetének elkészítésére, amely négy fő – korábban külön rendeletekben szabályozott - elemből tevődik össze: a helyi építészeti értékek védelméről szóló, a településképi véleményezési eljárásról szóló, a településképi bejelentési eljárásról és a településképi kötelezésről szóló, valamint a településképet meghatározó reklámok, plakátok elhelyezéséről szóló önkormányzati rendeletek jelen rendelet elfogadásával hatályukat vesztik. A helyi védelemmel foglalkozó fejezet a meglévő értékvizsgálaton alapul. A településképi bejelentési eljárásra vonatkozó szabályok módosítását az építésügyi és építésfelügyeleti hatósági eljárásokról szóló kormányrendelet szerint hatósági engedélyhez nem kötött tevékenységek körének módosítása miatti jogharmonizáció teszi szükségessé. Új elem, hogy a Tktv. 8. § (2) bekezdés c) pontja értelmében a polgármester településképi bejelentési eljárást folytathat le a hatósági engedélyhez nem kötött és az épített környezet alakításáról és védelméről szóló 1997. évi LXXVIII. törvény 33/A. §-a szerinti tevékenységek esetében is. A településképet meghatározó reklámok, plakátok elhelyezéséről szóló önkormányzati rendelethez képest érdemi változást a jelen rendelet-tervezet nem tartalmaz.

A Településképi rendelet tervezetét az előterjesztés 5. melléklete tartalmazza.

A Településképi rendelet megalkotásával egyidejűleg indokolt a közterület használatának szabályairól szóló 2/2011. (I.31.) önkormányzati rendelet (a továbbiakban: Khr.) településképi jellegű módosítása is. A Khr.-be kerülnek a reklám, reklámhordozó közterületen történő elhelyezésére vonatkozó szabályok. A Khr. emellett további módosításokat is igényel. Szombathely Megyei Jogú Város Fő terének frekventált elhelyezkedése és magas kihasználtsága indokolja a Khr. 1. mellékletének korrigálását. Javasolom a Tisztelt Közgyűlés számára, hogy 1. számú körzetként az önkormányzati rendelet kizárólag Szombathely város Fő terét jelölje ki. A Khr. 2. melléklete az őstermelők árusítására kijelölt helyeket tartalmazza. 10. helyszínként gépjárműből történő árusításra a Domus Áruház K-i oldal (parkoló) van megjelölve. A vállalkozói igényeket figyelembe véve indokolt ennek egyértelműsítése: Rohonci út felőli parkolóként való megjelölése. A Khr. 3. melléklete a mozgóbolt helyeit szabályozza. Szombathely, Szűrcsapó u. 23. sz. DOMUS Áruház épülete környékén a mozgóboltból történő árusításra felmerült vállalkozói igényeket figyelembe véve további helyszín kijelölése javasolt. A Rendeletben meghatározott helyekhez képest a DOMUS Áruház Rohonci úti bejáratánál lévő parkolóban további egyidejűleg max. 5 db mozgóbolt elhelyezése indokolt. Az értelmező rendelkezések között pedig magasabb szintű jogszabályra hivatkozásnál elírás történt, ennek javítása szükséges.

A módosításokkal egységes szerkezetbe foglalt 2/2011. (I.31.) önkormányzati rendelet az előterjesztés 6. sz. mellékletét képezi.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előterjesztés 7-8. számú mellékletét képezi az előzetes hatásvizsgálat és az indokolás.

Továbbiakban a már elkészült Településképi rendelet-tervezetét a Lechner Tudásközpont egyeztetési felületén a Tr. 43/A. § (6) bekezdés c) pontja értelmében az állami főépítészi hatáskörben eljáró Vas Megyei Kormányhivatal, a Nemzeti Média- és Hírközlési Hatóság, a kulturális örökség védeleméért felelős miniszter és az Őrségi Nemzeti Park Igazgatóság véleményezésére bocsátottam. Az Állami Főépítész és az Őrségi Nemzeti Park Igazgatóság állásfoglalását az előterjesztés 9a-9b. mellékletetartalmazza. A Vas Megyei Kormányhivatal által VA/KMBK-ÁF/478-2/2017. számon adott állami főépítészi véleményben foglaltak alapján a rendelet-tervezetet javítottuk.

A Tr. 43/A. § (6) bekezdés a) pontja értelmében a Településképi rendelet tervezetét – a Tr. 29/A. § (2) bekezdése és (4) bekezdés a) pontja szerint – partnerségi véleményezésre bocsátottam, lakossági fórumon ismertettem.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, a rendeletet megalkotni szíveskedjék.

**Szombathely, 2017. december „ ”**

**/: Dr. Puskás Tivadar :/**

**HATÁROZATI JAVASLAT**

**.…/2017. (XII. 14.) Kgy. számú határozat**

1. A Közgyűlés a „Szombathely Településképi Arculati Kézikönyve 2017” című kézikönyvet – az előterjesztés 3. számú melléklete szerinti tartalommal – elfogadja.
2. A Közgyűlés felkéri a polgármestert, hogy a Településképi Arculati Kézikönyv éves felülvizsgálatára, kiegészítésére, továbbdolgozására tegyen intézkedést.

**Felelősök:** Dr. Puskás Tivadar polgármester

Illés Károly alpolgármester

(A végrehajtás előkészítéséért:

Lakézi Gábor városi főépítész, osztályvezető)

**Határidő:** 1. pont vonatkozásában: azonnal

2. pont vonatkozásában: 2019. január 31.